Togstasjon på Notodden totalskadet i brann
Politiet fikk melding om brannen 22.29 søndag kveld. - Vi har fortsatt ikke kontroll på brannen. Hele bygget er tapt, sier operasjonsleder i Telemark politidistrikt Terje Traaholt til VG Nett før midnatt til mandag. - Det er Tinnegrend stasjon som brenner. Bygget er totalt overtent, sier Traaholt. - Det skal være en person som bor i bygningen, men det er bekreftet at han ikke er hjemme. Det har ikke kommet inn andre meldinger om personer som oppholder seg i bygningen, sier Traaholt. Eieren har fortalt politiet at bygningen skal være ubebodd og at han ikke kjenner til at det oppholder seg folk i stasjonsbygningen. Fylkesvei 360 var stengt forbi brannstedet i forbindelse med slokkearbeidet. Teknikere fra politiet vil foreta åstedsundersøkelse på branntomta i løpet av mandag. Politiet har ingen teorier om årsaken til brannen.
Tinnegrend holdeplass i Notodden kommune brant ned natt til mandag.